
Az újépítészet vegykonyhái - Elméletek, irányzatok és egyetemi formakutatás 

A dolgozat az építészeti formakutatás témakörével foglalkozik az építészeti stílusok geometriai szerkesztési elveivel összefüggésben. A 20. század utolsó évtizedeiben a számítógépek számítási kapacitásának növekedése többek között a jármű-design CAD-szoftvereinek és a filmtrükk-ipar animációs szoftvereinek jelentős fejlődését is lehetővé tette. A két szoftver-terület közös jellemzője geometriai szemszögből nézve, hogy a nem-euklideszi fogalmakkal, műveletekkel való modellezés is lehetséges bennük.
Néhány építész, már az 1980-as években elkezdett kísérletezni az új geometriai műveleteket alkalmazó szoftverekkel és a robotika lehetőségeivel. Egymástól független szellemi alkotóműhelyekben indult el a nem-euklideszi geometrián alapuló építészeti formanyelv kidolgozása. A különböző műhelyek, eltérő szellemi meghatározottságukból adódóan különböző névvel definiálják magukat: Bio Avantgarde, Non-Standard, Parametrikus építészet, Plektikus építészet, Proto Ökológia. A kísérleti műhelyek munkája nyomán mára körvonalazódik az a 21. századi mainstream építészeti irányzat, melyet a dolgozat az újépítészet terminussal említ.
Az ipari design gyártóeszközei mint a számítógépvezérelt (CNC) vágó-maró gépek, ipari robotkarok, vagy akár a 3D nyomtatók elengedhetetlenek a komplex formák megvalósítása során. A fent említett kísérletező irányzatok általában, az egyetemek építészkaraihoz is kötődnek, azok műhelyeiben lehetőség nyílik a komplex geometriájú formák létrehozására. A makettező műhelyek működéséhez jó mintát adhatnak a FABLAB-mozgalom ipari gépekkel is felszerelt, nyitott műhelyei.



